Predkladacia správa

Úrad jadrového dozoru Slovenskej republiky (ďalej len „ÚJD SR“) predkladá návrh zákona, ktorým sa mení a dopĺňa zákon č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 238/2006 Z. z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov v znení neskorších predpisov (ďalej len „zákon o jadrovom fonde“). 
Predmetom novely sú dve ťažiskové oblasti úpravy, a to transpozícia smernice Rady 2011/70/Euratom, ktorou sa zriaďuje rámec Spoločenstva pre zodpovedné a bezpečné nakladanie s vyhoretým palivom a rádioaktívnym odpadom (Ú. v. EÚ L 199, 2. 8. 2011) (ďalej len „smernica 2011/70/Euratom“) a zvýšenie príspevkov na výkon štátneho dozoru zo strany prevádzkovateľov jadrových zariadení a držiteľov povolenia na výstavbu jadrového zariadenia na výrobu elektrickej energie. Novela sa predkladá na základe uznesenia vlády Slovenskej republiky č. 148/2012 bodu B. 26 zo dňa 27. apríla 2012, ktorým bol ÚJD SR určený ako zodpovedný gestor za transpozíciu vyššie spomenutej smernice. Uznesením bolo stanovené predložiť návrh predpisu, ktorý transponuje smernicu 2011/70/Euratom do právneho poriadku Slovenskej republiky v termíne do 15. mája 2013. Dňa 3. novembra 2011 na rokovaní Medzirezortnej koordinačnej skupiny na koordináciu úloh vyplývajúcich z článkov Zmluvy o založení Európskeho spoločenstva pre atómovú energiu (Euratom) (Ú. v. EÚ C 84, 30. 3. 2010), zriadenej na základe uznesenia vlády SR č. 442/2006, sa členovia tejto skupiny uzniesli, že smernica bude transponovaná z väčšej časti do atómového zákona a čiastočne do zákona o jadrovom fonde. Ako spolugestori boli určení Ministerstvo hospodárstva SR, Ministerstvo zdravotníctva SR, resp. Úrad verejného zdravotníctva SR. Smernica 2011/70/Euratom má byť podľa jej čl. 15 transponovaná do právneho poriadku členských štátov EÚ do 23. augusta 2013. 
Smernica 2011/70/Euratom je ďalšou zo série smerníc v rámci tzv. jadrového balíčka prijatého na pôde Európskej únie po vstupe Slovenskej republiky. Prvou z nich bola smernica 2006/117/Euratom z 20. novembra 2006 o dozore a kontrole pri preprave rádioaktívneho odpadu a vyhoretého jadrového paliva (Ú. v. EÚ L 337, 5. 12. 2006), ktorá bola transponovaná zákonom č. 408/2008 Z. z., druhou bola smernica Rady 2009/71/Euratom z 25. júna 2009, ktorou sa zriaďuje rámec Spoločenstva pre jadrovú bezpečnosť jadrových zariadení (Ú. v. EÚ L 172, 2. 7. 2009) a bola úplne transponovaná zákonom č. 350/2011 Z. z. 
Smernica 2011/70/Euratom vychádza zo Spoločného dohovoru o bezpečnosti nakladania s vyhoretým palivom a o bezpečnosti nakladania s rádioaktívnymi odpadmi, ako klasickej mnohostrannej medzinárodnej zmluvy medzinárodného práva verejného, uzavretej na pôde Medzinárodnej agentúry pre atómovú energiu (MAAE) ako špecializovanej organizácie v rámci OSN. Slovenská republika uvedený dohovor podpísala v roku 2001 a nadobudol platnosť 21. 3. 2002 (oznámenie MZV SR č. 125/2002 Z. z.). Z uvedeného vyplýva, že povinnosti vyplývajúce pre zmluvný štát z tohto dohovoru Slovenská republika plnila vo svojej legislatíve (najmä v atómovom zákone) už predtým, ako bola prijatá smernica 2011/70/Euratom. Pri významnej zhodnosti textov a požiadaviek medzinárodného dohovoru a európskeho právne záväzného predpisu je teda možné konštatovať, že transpozičné povinnosti zo smernice 2011/70/Euratom mala Slovenská republika „de facto“ splnené na cca 90% už pred predkladanou novelizáciou tým, že atómový zákon bol v súlade s vyššie uvedeným medzinárodným dohovorom. Súlad s týmto dohovorom Slovenská republika preukazovala podávaním Národných správ, o ktorých bola a je vláda SR pravidelne informovaná. V súčasnosti platný a účinný atómový zákon bol podrobený viacerým posudzovaniam, a to najmä v rámci posudzovacích zasadnutí k pravidelným hodnoteniam Národnej správy v zmysle dohovoru, ktoré sa konajú každé 3 roky v sídle MAAE vo Viedni. Posledné posudzovacie zasadnutie sa uskutočnilo v termíne 14. – 23. mája 2012. Vláda bola o ňom informovaná a na svojom rokovaní dňa 6. 7. 2012 schválila materiál „Správa o priebehu a výsledkoch 4. posudzovacieho zasadnutia v zmysle Spoločného dohovoru o bezpečnosti nakladania s vyhoretým palivom a o bezpečnosti nakladania s rádioaktívnym odpadom, konaného v dňoch 14. – 23. mája 2012 vo Viedni“ predložený predsedníčkou úradu a prijala k nemu uznesenie č. 340/2012. Z veľkej časti je preto predkladaná novelizácia atómového zákona len formalizovaným postupom pre transpozíciu smernice EÚ, ale obsahovo v zásade nemení už doterajší právny stav. Tieto skutočnosti sú zohľadnené aj v tabuľke zhody tak, že tabuľka zhody pri viacerých ustanoveniach smernice uvádza jej zobrazenie v slovenskom právnom predpise tým, že uvádza príslušné ustanovenie atómového zákona pred predkladanou novelizáciou a len v odôvodnených prípadoch ustanovenia navrhovanej novelizácie.  
  Druhou oblasťou úpravy je zvýšenie príspevkov na výkon štátneho dozoru od držiteľov povolenia na prevádzku jadrového zariadenia a držiteľov povolenia na stavbu jadrového zariadenia na výrobu elektrickej energie. K zvýšeniu prichádza z dôvodu zvýšených finančných nárokov zo strany ÚJD SR súvisiacich s výstavbou nových jadrových zariadení a následného povoľovacieho procesu jadrovej elektrárne Mochovce 3, 4 po skončení výstavby a tiež s potrebou zabezpečovať výkon svojich činností aj prostredníctvom externých osôb na komerčnej báze a zvýšených nákladov na výskum, ktorého absenciu vytkla aj misia IRRS.
ÚJD SR bol v termíne 28. 05. 2012 – 07. 06. 2012 podrobený misii IRRS (Integrated regulatory review service), ktorá je vykonávaná pod záštitou MAAE. Z predbežných záverov misie možno dedukovať, že ÚJD SR vykonáva spoju pôsobnosť vrámci odporúčaní MAAE. Vláda SR prerokovala na svojom zasadnutí dňa 28. 11. 2012 Správu o priebehu a výsledkoch konania misie Medzinárodnej agentúry pre atómovú energiu - Integrované overenie dozornej činnosti (IRRS MAAE) a prijala k nemu uznesenie č. 647/2012. 
Nakoľko ide o návrh zákona preberajúci ustanovenia právne záväzného aktu EÚ - smernice 2011/70/Euratom, nebolo potrebné vykonať Predbežné pripomienkové konanie podľa čl. 12 ods. 3 Legislatívnych pravidiel vlády. Medzirezortné pripomienkové konanie k návrhu zákona prebehlo od 31. 7. 2012 do 20. 8. 2012 a návrh bol prerokovaný Legislatívnou radou vlády dňa 9. 10. 2012. 
Vzhľadom na to, že predkladaná novelizácia atómového zákona je technickým predpisom čiastočne v harmonizovanej oblasti a čiastočne v neharmonizovanej oblasti a zároveň pre jadrovú legislatívu platí aj proces euro - únijného pripomienkového konania vyplývajúci z čl. 30 až 33 Zmluvy Euratom, bolo potrebné dodržať postup vnútrokomunitárneho  pripomienkového konania aj podľa smernice Európskeho parlamentu a Rady 98/34/ES  v znení smernice 98/48/ES. Predkladaný návrh zákona podstúpil euro - únijné pripomienkové konanie potom, ako bol schválený Legislatívnou radou vlády SR a to v termíne 17. 10. 2012 do 18. 1. 2013 pod číslom 2012/0588/SK. Ani Európska komisia ani členské štáty EÚ  k nemu neuplatnili žiadne pripomienky.
Návrh zákona má vplyv na rozpočet verejnej správy tak, ako je to uvedené v prílohe č. 2 doložky vplyvov. Čo sa týka ostatných vplyvov (vplyvy na životné prostredie, vplyvy na informatizáciu spoločnosti atď.) návrh nemá žiadne vplyvy. 
Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná. Navrhovaná zákonná úprava je v súlade s právom Európskej únie. 
Návrh zákona sa predkladá bez rozporov s ministerstvami a ostatnými ústrednými orgánmi štátnej správy.